Senza Punts? Mai!

Dad Anita Simeon, chauredactura da PUNTS 1997 - 2001

Atgnamain ma vai oz sco avant onns. Il termin da la fin da redacziun è gia uschè manaivel ch'ins po al tutgar, e jau hai anc adina nagut sin palpiri. Bain inqual idea en il chau, ma pir il squitsch total lascha sgular la detta sur las tastas. 

Gratular? Co gratular ad in uffant da diesch onns che vegn proximamain en la pubertad? Duess jau stgavar nanavant per mintga chandaila in highlight commemorativ? Raquintar anecdotas da pli baud fa daventar vegl. Tschertgar parallelas tar punts bajegiadas sco las construcziuns magnificas da Conzett, Menn e cumpogns? Er sco architecta memia tschertgà. E tgi s'interessescha per metafras?

Quai ch'interessescha è il oz. E voyeur è mintgin. Perquai vuless jau raquintar tge che PUNTS ha da far cun mes di dad oz, ils 21 d’avrigl 2004.
Strusch ch'il svegliarin ha scalinà e ch'jau hai sfruschà mia sien or dals egls, fugentà mes siemis strapatschants, ves jau mes pult cun ina culissa plain placats, tranter auters era dus salvads da la Scuntrada a Samedan il 2000. "Nus faschain musica da bustabs" stat sin in e sin l'auter "copy paste". Jau m'attir chautschas nairas ed ina blusa cotschna – che quai haja da far insatge cun il logo da la giubilara fiss forsa in zichel exagerà. Ma che jau ses ina mes'ura pli tard en mes biro da redacziun – pitschen, ma tuttina empernaivel – quai ha gia dapli da far cun la gasetta giuvna. Pertge senza PUNTS n'avess jau betg il job che jau hai oz. Mai. Cura che jau ma sun preschentada per la plazza han ils architects en la redacziun d'alura bain er fatg cas da mes diplom e da mias lavurs architectonicas che jau aveva fatg durant il studi e mes praticum, ma sfeglià e fufragnà han els surtut en quels exemplars da PUNTS che jau aveva prendì cun mai – e quai malgrà che nagin dad els chapiva rumantsch. Ma els han bain percurschì ch'i sa tracta qua d'in project spezial, plain gust, inspiraziun ed engaschament.
Oz hai jau fin da redacziun er tar mia revista d'architectura ed era sche nus na cumparain mo mintga dus mais na vesa quai il davos betg or auter che tar la gasetta giubilara. La davosa politura vegn adina fatga en las davosas secundas. La fin da redacziun era e è anc oz tar PUNTS adina puspè ina surpraisa. Vegnan texts? Gea. Per gronda part vegnan els. Da tut las parts da la Svizra. Pertge PUNTS na collia betg mo da vals grischunas ina cun l'autra, anzi: mintgatant vegnan las contribuziuns da l'exteriur, dal Mexico, d’Australia, da l'Africa dal Sid, da tut il mund. La gasetta giuvna mussa sco nagin'autra che la rumantschia n'è nagin'enclava bizarra cun glieud in pau curiusa. "Curious" plitost en senn englais da mirveglius.
La seduta da redacziun da mezdi n'è nagin problem, pertge er qua è PUNTS stà ina buna scola. Per tut ils "puffets" da la Svizra enturn avain nus discutà, elavurà concepts, ans fatschentà cun temas delicats e bain inqual giada avain nus er stuì argumentar sco vairs diplomats.
Ussa èsi suentermezdi vers las trais e jau sper che jau vegni anc da ventscher quest text avant dad ir a la seduta dal comité dals Dis da litteratura. In engaschament che ha er entschet cun las PUNTS, pertge sche nus fissan betg vegnids dumandadas da far in bloc da giuventetgna il onn 1995, alura fissan las scriventas ed ils scrivents rumantschs restads per mai nums anonims en cudeschs che dattan a mai il pli il dies da mia curuna. Grazia a PUNTS ha jau emprendì a conuscher ina massada persunas, e glieud da dapertut enturn. Glieud da num e pum ed amis da visavi. A propos: ier hai jau vesì al nov cusseglier federal Christoph Blocher en la televisiun (el era giast en il Talk Täglich sin Tele Züri) e jau poss dir: Grazia a PUNTS ha jau era fatg ina intervista er sche nus n'avain "il fain betg en il faner".